SL Uradni list Evropske unije L 71/3

SKLEP SVETA

z dne 14. februarja 2012

o stališču Evropske unije glede osnutka pravilnika Ekonomske komisije Združenih narodov za Evropo o varnosti peščev in glede osnutka pravilnika Ekonomske komisije Združenih narodov za Evropo o svetlobnih virih s svetlečimi diodami (LED)

(2012/143/EU)

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Sklepa Sveta 97/836/ES z dne 27. novembra 1997 v pričakovanju pristopa Evropske skupnosti k Sporazumu Ekonomske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila oziroma uporabijo na njih, in o pogojih za vzajemno priznanje homologacij, dodeljenih na podlagi teh predpisov (1) (’revidiran sporazum iz leta 1958‘), ter zlasti druge alinee člena 4(2) Sporazuma,

ob upoštevanju predloga Evropske komisije,

ob upoštevanju privolitve Evropskega parlamenta (2),

ob upoštevanju naslednjega:

(1) Namen standardiziranih zahtev osnutka pravilnika Ekonomske komisije Združenih narodov za Evropo (UNECE) o enotnih določbah za homologacijo motornih vozil glede varnosti pešcev (3) in osnutka pravilnika UNECE o enotnih določbah za homologacijo motornih vozil glede svetlobnih virov s svetlečimi diodami (LED) (4) je odstraniti tehnične ovire v trgovini z motornimi vozili med pogodbenicami revidiranega sporazuma iz leta 1958 in pri takih vozilih zagotoviti visoko raven varnosti in zaščite.

(2) Primerno je opredeliti stališče Evropske unije o navedenih osnutkih pravilnikov in Evropski uniji, ki jo zastopa Komisija, omogočiti, da glasuje za ta osnutka.

(3) Zato je treba osnutka pravilnikov o varnosti pešcev in o svetlobnih virih s svetlečimi diodami (LED) vključiti v sistem EU-homologacije motornih vozil –

SPREJEL NASLEDNJI SKLEP:

Člen 1

Odobri se Osnutek pravilnika UNECE o enotnih določbah za homologacijo motornih vozil glede varnosti pešcev iz dokumenta ECE TRANS/WP.29/2010/127.

Člen 2

Odobri se osnutek pravilnika UNECE o enotnih določbah za homologacijo motornih vozil glede svetlobnih virov s svetlečimi diodami (LED), iz dokumenta ECE TRANS/WP.29/2010/44, skupaj z njegovimi popravki.

Člen 3

Evropska unija, ki jo zastopa Komisija, na prihodnjem zasedanju Upravnega odbora Svetovnega foruma za usklajevanje predpisov o vozilih UNECE glasuje v prid osnutkov pravilnikov UNECE iz členov 1 in 2.

Člen 4

V skladu s členoma 35 in 36 Direktive 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (5), se prizna enakovrednost zahtev iz osnutka Pravilnika UNECE o enotnih določbah za homologacijo motornih vozil glede varnosti pešcev in zahtev iz odstavkov 3.1, 3.3, 3.4 in 3.5 Priloge I k Uredbi (ES) št. 78/2009 Evropskega parlamenta in Sveta z dne 14. januarja 2009 o homologaciji motornih vozil glede zaščite pešcev in drugih izpostavljenih udeležencev v cestnem prometu (6).

Člen 5

Osnutka pravilnikov UNECE iz členov 1 in 2 se vključita v sistem EU-homologacije motornih vozil.

Člen 6

Ta sklep začne veljati na dan njegove objave v Uradnem listu Evropske unije.

V Bruslju, 14. februarja 2012 Za Svet Predsednik M. LIDEGAARD

(1) UL L 346, 17.12.1997, str. 78.

(2) Odobritev z dne 19. januarja 2012 (še ni objavljena v Uradnem listu).

(3) Dokument UN/ECE ECE TRANS/WP.29/2010/127.

(4) Dokument UN/ECE ECE TRANS/WP.29/2010/44.

(5) UL L 263, 9.10.2007, str. 1.

(6) UL L 35, 4.2.2009, str. 1.